Ne vez kavet respont ebet a-wechoù, siwazh. Da skouer, ne vez ket studiet al lavarennoù eeun en    Etudes syntaxiques bretonnes    Le Gléau daoust d'o 900 pajenn pe dost. Hag hor saverien yezhadurioù kozh, evel Gregor ha Le Gonidec, a zo chomet mut ivez. Neb a yafe da furchal e Précis de grammaire bretonne Merser (ha neb a breno Ar Geriadur a gavo ar Précis e-barzh) ne gavfe ket muioc'h. Heñvel eo evit an dornlevrioù : pe ne lavaront netra diwar-benn ar sevel-frazennoù, pe e lavaront ken nebeut ma chom kuzhet-mat e kof al levr. Traoù direizh a vez kavet a-wechoù. Da vihanañ ur wech : e yezhadur bihan R. Hemon. Lennet e vez e c'heller ( Gant ma vo dalc'het d'ar reolennoù displeget a-raok), "urzhiañ ul lavarenn peurliesañ e-giz ma karer", evel ma ne vije diforc'h ster ebet etre ar 5 frazenn gentañ hon eus gwelet n'eus ket pell. Ret eo anzav n'eo ket avañsetoc'h an deskarded... Chomet eo ar frazenn-se er yezhadur, digemm, eus 1928 da 1970. Ret eo gouzout an abeg da gement-se : p'en doa skrivet e Yezadur bihan e 1928, ne oa ket R. Hemon evit kompren mat ar pezh a veze displeget fall en e raok ; ha n'en deus ket prederiet kalz war ar gudenn goude 1928, traoù all en doa da ober. Ar re n'int ket aet pelloc'h eget ar  Grammaire bretonne, padal, n'o deus ket desket an doare reizh da sevel ur frazenn, hag ar re ne deont ket pelloc'h eget Précis Merser pe Petite Grammaire Bretonne Desbordes ne zeskont ket kalz muioc'h.